ঘড়ির কাঁটা তখন সাড়ে সাতটা ছুঁইছুঁই। টস করার জন্য বাইশ গজের কাছাকাছি পৌঁছে গিয়েছেন দুই অধিনায়ক গৌতম গম্ভীর ও রোহিত শর্মা। হঠাৎ থরথর করে কাঁপতে শুরু করল ইডেন গার্ডেন্সের গ্যালারি! প্রেস বক্সও দুলছে! মুহূর্তের মধ্যে আতঙ্ক ছড়িয়ে পড়ল। ভূমিকম্প শুরু হয়েছে। সকলেই নীচের তলার দিকে দৌড়চ্ছেন। আম্পায়ার-সহ অন্যান্য ম্যাচ অফিসিয়ালরা ক্লাব হাউস ছেড়ে নেমে পড়েছেন সামনের বড় রাস্তায়। ক্রিকেটারেরা অবশ্য মাঠের মধ্যেই ছিলেন। মাঠে থাকায় কম্পন প্রায় কেউই সেভাবে টের পাননি। পরে জানা গেল, ভূমিকম্পের উৎপত্তি মায়ানমারে। রিখটার স্কেলে কম্পনের মাত্রা ৬.৯।

আন্দ্রে রাসেলের ১৭ বলে ৩৬ রানের ইনিংস শেষ পর্যন্ত কাজে এল না। ছ’উইকেটে হারল কেকেআর।—নিজস্ব চিত্র
কলকাতা নাইট রাইডার্স শিবিরকে অবশ্য কাঁপিয়ে দিয়ে গেল মুম্বই অধিনায়কের ব্যাটিং বিস্ফোরণ। পয়মন্ত মাঠে ফের জ্বলে উঠলেন রোহিত। কেকেআর-এর ১৮৭ রান তাড়া করে মুম্বইয়ের জয়ও সহজ দেখাল রোহিতের দাপটে। মাত্র ৫৪ বলে অপরাজিত ৮৪ রান। ম্যাচের সেরার স্বীকৃতিও ছিনিয়ে নিলেন। রোহিত ম্যাচের পর বলছিলেন, ‘‘ইডেনে বরাবরই বড় রানের খেলা হয়। আমি ঠিক করে নিয়েছিলাম শেষ পর্যন্ত ক্রিজে থাকব।’’ রোহিত জানালেন, কোচ রিকি পন্টিংয়ের নির্দেশেই চার নম্বরে ব্যাট করতে নামানো হয়েছিল নিউজিল্যান্ডের পেসার মিচেল ম্যাকলেনাঘানকে। জেতার জন্য ৫৯ বলে তখন ১০১ রান বাকি ছিল মুম্বইয়ের। মাত্র ৮ বলে ২০ রান করে ম্যাচের রং বদলে দেন ম্যাকলেনাঘান।
১৮৭ রান তুলে ম্যাচ হারের পর গম্ভীর আবার দুষলেন বোলারদের। বললেন, ‘‘বল হাতে আমাদের শুরুটা ভাল হয়নি। নিয়মিত উইকেট নেওয়ার দরকার ছিল। খারাপ লেংথে বল করেছি।’’ তিন স্পিনার খেলানো নিয়ে কেকেআর অধিনায়কের যুক্তি, ‘‘আমরা ভেবেছিলাম স্পিনাররা কার্যকরী হবে। তবে জয়ের জন্য মুম্বইকে কৃতিত্ব দিতেই হবে।’’ রান তাড়া করতে নেমে জশ বাটলার করে গেলেন ২২ বলে ৪১ রান। বাটলার বলছেন, ‘‘প্রথম ম্যাচে হারের পর চাপে ছিলাম। কেকেআর-কে হারানোটা খুব প্রয়োজন ছিল।’’

মুম্বই-মেন্টর সচিনের মুখে তৃপ্তির হাসি
নাইটদের হয়ে রান পেয়েছেন মণীশ পাণ্ডে ও গম্ভীর। দু’জনেই হাফসেঞ্চুরি করেছেন। তবে দু’শোর কাছাকাছি স্কোরে পৌঁছে দেওয়ার কৃতিত্ব প্রাপ্য আন্দ্রে রাসেলের। ম্যাকলেনাঘানের বলে যখন বোল্ড হলেন, তাঁর স্ট্রাইক রেট ২১১.৭৬। মাত্র ১৭ বলে ৩৬ রান করলেন।
তবু শেষ দিকে ম্যাচের রাশ কিছুটা নিজেদের দিকে টেনে আনলেন মুম্বইয়ের বোলাররা। শেষ তিন ওভারে কেকেআর তুলল মাত্র ২৪ রান। মেন্টর সচিন তেন্ডুলকরের সামনে ম্যাকলেনাঘান-যশপ্রীত বুমরা-রা প্রত্যাঘাত করলেন। যা নিয়ে রোহিতও বলে গেলেন, ‘‘কেকেআর যেরকম শুরু করেছিল, তাতে দু’শো পেরিয়ে যাবে মনে হয়েছিল। সেখান থেকে আমাদের বোলাররা ম্যাচে ফেরাল।’’
টি-টোয়েন্টি বিশ্বকাপে ১৯ মার্চ পাকিস্তানের বিরুদ্ধে দুরন্ত হাফসেঞ্চুরির পর ভিআইপি বক্সে থাকা ক্রিকেট-আদর্শ সচিনকে কুর্নিশ করেছিলেন বিরাট কোহলি। সেই ম্যাচে রান পাননি রোহিত। বুধবার মুম্বইকে জয়ের সরণিতে ফিরিয়ে ডাগ আউটে বসা সচিনের দিকে মুষ্টিবদ্ধ হাত ছুড়ে রোহিত যেন প্রমাণ করে দিলেন, ইডেন তাঁকে খালি হাতে ফেরায় না।